Ούτε ένα, ούτε δύο, αλλά 11 ολόκληρα χρόνια οδηγούσε αυτοκίνητο στον Βόλο χωρίς δίπλωμα ένας Αλβανός υπήκοος, που ζει και εργάζεται εδώ από το 2000… Το ομολόγησε ο ίδιος χθες στο Αυτόφωρο Μονομελές Πλημμελειοδικείο, όπου παραπέμφθηκε, γιατί συνελήφθη να οδηγεί υπό την επήρεια μέθης…

Πρόκειται για έναν 44χρονο, πατέρα δύο παιδιών, στον οποίο το Αυτόφωρο Μονομελές Πλημμελειοδικείο επέβαλε χθες συνολική ποινή φυλάκισης 10 μηνών, χρηματικό πρόστιμο 1.200 ευρώ και αφαίρεση των πινακίδων και της άδειας κυκλοφορίας για τρεις μήνες.

Ο 44χρονος είχε συλληφθεί στις 6.45’ το απόγευμα της περασμένης Κυριακής στο Βόλο, να οδηγεί υπό την επήρεια μέθης και χωρίς δίπλωμα…

Στην ακροαματική διαδικασία ο 44χρονος ομολόγησε ότι από το 2007 οδηγεί αυτοκίνητο χωρίς δίπλωμα, πρόσθεσε ωστόσο, ότι πρώτη φορά απασχολεί τη δικαιοσύνη.

Ο καταδικασθείς ανέφερε πως κάνει μεροκάματα εδώ κι εκεί και πως την Κυριακή είχε πιει λίγο τσίπουρο παραπάνω… Ο πρόεδρος του δικαστηρίου χαρακτήρισε δημόσιο κίνδυνο τον μεθυσμένο οδηγό, ενώ την ενοχή του πρότεινε ο εισαγγελέας.